Zaman Penguasaan Utara Kedua

Zaman Penguasaan Utara Kedua merujuk kepada tempoh kedua pemerintahan China dalam sejarah Vietnam, iaitu dari abad pertama hingga abad ke-6 Masihi, ketika wilayah utara Vietnam hari ini (Jiaozhi atau Giao Chỉ) diperintah oleh pelbagai dinasti China.

Tempoh ini bermula apabila Dinasti Han menawan semula Giao Chỉ daripada Trưng Bersaudari, dan berakhir pada tahun 544 Masihi apabila Lý Bí bangkit menentang Dinasti Liang lalu menubuhkan Dinasti Lý Awal.

 Sejarah 
Han Timur
Selepas menewaskan Trưng Bersaudari pada 43 Masihi, jeneral Han, Ma Yuan mengenakan pemerintahan Empayar China secara langsung ke atas Jiaozhi buat pertama kali. Ramai tentera China menetap di utara Vietnam untuk membina semula pentadbiran Han, dan sejak itu budaya tempatan mula menyerap unsur Cina seperti bahasa, adat perkahwinan dan pengebumian, teknologi besi serta amalan tulisan. Namun begitu, orang tempatan tidak dipaksa meninggalkan adat sepenuhnya, sebaliknya berlaku penyesuaian budaya secara berperingkat melalui kerjasama antara pihak Han dan elit tempatan.

Selepas Ma Yuan dipanggil pulang, Jiaozhi ditadbir oleh beberapa gabenor yang silih berganti. Sepanjang abad ke-2 Masihi, wilayah ini kerap dilanda pemberontakan, khususnya oleh orang Campa di Xianglin, termasuk yang dikaitkan dengan tokoh Sri Mara (Khu Liên). Ada pemberontakan yang gagal ditewaskan secara ketenteraan dan terpaksa diselesaikan melalui rundingan damai. Rekod sejarah tentang peristiwa ini tidak selalu seiring, menunjukkan keadaan politik yang tidak stabil di selatan Jiaozhi.

Pada pertengahan abad ke-2, muncul lagi penentangan tempatan seperti pemberontakan Chu Đạt di Jiuzhen (157 Masihi), dan kebangkitan besar oleh Liang Long (178–181 Masihi) yang melibatkan banyak etnik bukan Cina. Dalam tempoh yang sama, hubungan maritim dengan pedagang India membawa masuk agama Buddha, sebelum dengan pantas menjadi agama penting di utara Vietnam. Kuil Dâu dibina sekitar abad ke-2, menjadi pusat awal penyebaran Buddha.

Pada tahun 183 Masihi, tentera tempatan merampas kuasa dan membunuh pemeriksa Han di Jiaozhi kerana rasuah dan penindasan. Maharaja Han kemudian melantik gabenor baharu yang lebih adil, menurunkan cukai dan memulihkan keamanan. Peristiwa ini menandakan berakhirnya fasa utama penguasaan Dinasti Han Timur di Jiaozhi, selepas hampir satu setengah abad pemerintahan sejak 43 Masihi.

Zaman Tiga Kerajaan
Pada tahun 187 Masihi, Shi Xie (Sĩ Nhiếp) dilantik sebagai gabenor Jiaozhi ketika Dinasti Han Timur sedang merosot. Dalam kekacauan perang saudara di China, Shi Xie memerintah Jiaozhi secara autonomi sebagai panglima wilayah hingga kematiannya pada 226.  Jiaozhi kekal aman dan makmur kerana kedudukannya yang jauh dari pusat konflik. Shi Xie dikenali sebagai gabenor yang adil dan dihormati sehingga digelar sebagai raja oleh penduduk, dan wilayahnya menjadi tempat perlindungan ramai cendekiawan Cina.

Apabila China terbahagi kepada Tiga Kerajaan, Shi Xie mengiktiraf kuasa Sun Quan (Negeri Wu Timur) dan menjadi pemerintah naungan Wu. Beliau menghantar ufti tahunan berupa rempah, mutiara, sutera dan gading, lalu diberi gelaran Marquis Longbian. Jiaozhi secara rasmi berada di bawah Wu selepas tahun 220, namun masih ditadbir secara longgar oleh keluarga Shi.

Selepas Shi Xie meninggal dunia pada 226, Wu membahagikan Jiaozhi kepada dua wilayah dan melantik pegawai baharu. Anak saudaranya, Shi Hui, enggan akur dan memberontak. Jeneral Wu, Lü Dai menggunakan muslihat untuk memujuk Shi Hui supaya menyerah, tetapi kemudian menangkap dan memenggal semua saudara Shi pada tahun 227.

Selepas itu, Lü Dai menjadi gabenor Jiaozhou dan melancarkan kempen ketenteraan yang keras, termasuk di Jiuzhen, yang menyebabkan puluhan ribu orang awam terbunuh. Walaupun dikenali sebagai pegawai jujur dan berdedikasi, pemerintahan Wu di Jiaozhi menjadi lebih zalim dan berteraskan ketenteraan.

Pada tahun 248, kerajaan Lâm Ấp (Campa awal) menyerang dari selatan dan mencetuskan kebangkitan besar di Jiuzhen dan Jiaozhi. Dalam kekacauan ini, seorang wanita Lạc Việt bernama Triệu Ẩu (Puan Triệu) memimpin pemberontakan menentang Wu. 

Perang Jin-Wu
Pada tahun 263, Lü Xing, pemerintah Jiaozhou dengan sokongan rakyat dan tentera tempatan membunuh pegawai Wu, Sun Xu dan Deng Xun. Beliau kemudian meminta bantuan ketenteraan daripada negara Cao Wei, menyebabkan wilayah Jiaozhi, Jiuzhen dan Rinan berpindah kepada Wei. Selepas Cao Wei digantikan oleh Dinasti Jin Barat pada 266, Jin segera menghantar Yang Chi untuk menguasai Jiaozhou dengan sokongan penduduk tempatan.

Pada 268, kerajaan Wu cuba merampas semula Jiaozhou dengan menghantar jeneral Liu Chun dan Xiu Ze, tetapi mereka ditewaskan oleh tentera Jin. Bagaimanapun pada 271, Wu berjaya kembali menguasai pelabuhan dan bandar utama Jiaozhi selepas jeneral Wu, Tao Huang, memujuk seorang panglima tempatan yang berpihak kepada Jin untuk menukar kesetiaan. Walaupun bandar utama jatuh ke tangan Wu, pertempuran di kawasan luar bandar berterusan.

Peperangan antara Jin dan Wu hanya berakhir pada 280 apabila Dinasti Jin menewaskan Wu dan menyatukan semula China. Konflik yang berpanjangan ini sangat memusnahkan wilayah utara Vietnam. Jumlah isi rumah merosot dengan drastik daripada kira-kira 64,700 (140 M) kepada hanya sekitar 25,600 pada zaman Jin Barat.

Dinasti Jin dan dinasti-dinasti selatan
Pada awal zaman Dinasti Jin, istana China menumpukan perdagangan selatan dengan kerajaan Funan dan Lâm Ấp. Keamanan sementara ini membolehkan Jiaozhi dan Jiuzhen menikmati sedikit autonomi sehingga sekitar tahun 320-an. Bagaimanapun, konflik kembali tercetus apabila pemberontakan dan serangan laut oleh Lâm Ấp menjejaskan pelabuhan utara. 

Dalam tempoh Dinasti Jin dan Enam Dinasti, kawasan ini juga terancam oleh kumpulan Li-Lao, yang menguasai laluan darat antara Guangzhou dan Jiaozhou. Mereka sering menyerang sesiapa yang melalui wilayah mereka, menjadikan perjalanan dan kawalan pentadbiran semakin sukar. 

Antara tahun 468–485, muncul kebangkitan tempatan dipimpin oleh Lý Trường Nhân,Ngô Sĩ Liên (1993), Đại Việt sử ký toàn thư, page 35, Peripheral Records vol. 4. dan kemudian Lý Thúc Hiến. Mereka merampas kuasa daripada wakil Dinasti Liu Song dan memerintah Jiaozhou hampir dua dekad dengan sokongan penduduk tempatan.Ngô Sĩ Liên (1993), Đại Việt sử ký toàn thư, page 34, Peripheral Records vol. 4. Walaupun pada awalnya diiktiraf secara rasmi, hubungan dengan Dinasti Qi Selatan menjadi tegang apabila Lý Thúc Hiến enggan menghantar ufti, menyebabkan beliau akhirnya menyerah pada tahun 485. 

Selepas itu, Jiaozhou kembali di bawah kawalan China, tetapi sering berlaku rampasan kuasa dan pemberontakan dalam kalangan pegawai. Pemerintahan Dinasti Liang juga tidak stabil, dan penindasan serta kezaliman pegawai seperti Hou Zi membangkitkan kemarahan rakyat.

Pada tahun 541, Lý Bôn bangkit menentang Dinasti Liang. Beliau berjaya mengusir tentera Liang dan pada 544 mengisytiharkan dirinya sebagai maharaja, menubuhkan kerajaan Vạn Xuân yang merdeka. Bagaimanapun, kemerdekaan ini tidak lama; pada 545 tentera Liang menyerang semula, dan Lý Bôn akhirnya terbunuh pada 548.

 Kebudayaan 
Ketidakstabilan politik China antara abad ke-3 hingga ke-6 menyebabkan banyak kawasan luar bandar Vietnam hanya diperintah secara tidak langsung. Keadaan ini membolehkan adat tempatan kaum Yue terus kekal, termasuk hubungan sosial dan peranan jantina yang lebih seimbang. Wanita masih memainkan peranan penting dalam upacara keagamaan tempatan, terutama ritual air yang berkait dengan kesuburan dan alam. Dalam tempoh yang sama, perdagangan antarabangsa melalui Laluan Sutera Maritim berkembang pesat. Barangan dari Vietnam seperti gendang gangsa Đông Sơn tersebar sejauh Indonesia timur, Papua dan Kepulauan Maluku. 

Dari sudut agama, Buddhisme mula berkembang sejak abad ke-2 Masihi apabila sami dari India tiba di Vietnam. Di bawah pemerintahan Sĩ Nhiếp (Shi Xie), agama ini mendapat sokongan dan berkembang kukuh dalam masyarakat. Berbeza dengan Konfusianisme yang lebih elitis, Buddhisme mudah diterima kerana sesuai dengan jiwa dan kepercayaan rakyat tempatan. Selain itu, pedagang Parsi dan Sogdiana turut singgah di pesisir Vietnam. Salah satu tokoh penting ialah Kang Senghui, seorang sami Buddha berketurunan Sogdiana yang menterjemah teks-teks Buddha ke dalam bahasa Cina. 

 Catatan 

 Bibliografi 
Artikel


Buku















 Bacaan tambahan 


Category:Penubuhan 43
Category:Pembubaran 544
Category:Hubungan China–Vietnam
Category:Dinasti Jin (266–420)
Category:Dinasti Utara dan Selatan
Category:Tiga Kerajaan
Category:Perang melibatkan Vietnam
Category:Perang melibatkan Dinasti Han
Category:Sejarah Vietnam